આ બધા જ પ્રશ્ર્નોનો જવાબ આજથી છ મહિના પહેલાં મુંબઈના એક પરા વિસ્તારની ખખડધજ ઝૂંપડપટ્ટીમાં ભજવાયેલા દૃશ્યમાં છે. ગુલાલ સાથે ખેલાયેલી સાયબર શતરંજના પ્યાદા તો મહિનાઓ પહેલા ગોઠવાઈ ચૂક્યાં હતાં. જ્યારે ગુલાલને સપનેય ખ્યાલ નહીં હોય કે એની જિંદગીમાં આવું કંઈક થશે ત્યારે એક માણસ વિધાતાએ લખેલા લેખની પરવા કર્યા વગર ગુલાલની જિંદગીના લેખ લખી રહ્યો હતો. એમાં એણે ગુલાલ સાથે ઘટેલી એક એક ઘટનાનું શબ્દશ: આલેખન કર્યું હતું. અને એના સદ્‌નસીબે વિધાતા હારી હતી, ગુલાલ હવે વિધાતાએ લખેલા લેખ મુજબ નહીં પેલા માણસે લખેલી સ્ક્રિપ્ટ મુજબ જીવી રહી હતી. એ કોણ હતું ? એણે કઈ સ્ક્રિપ્ટ લખી હતી એ બધું જાણવા માટે ગુલાલની લાઇફને ફાસ્ટફોરવર્ડ કરીને જોવી પડે અને આ કથાને છ મહિના પહેલાંના ભૂતકાળમાં જઈને જોવી પડે. સો, લેટ્સ ગો ! આવો જાણીએ શું થયું હતું આજથી છ મહિના પહેલાં મુંબઈની એ ખખડધજ ઝૂંપડીમાં ?